Russula betularum

Russula betularum Russulaceae familiako onddo espezie bat da.

Sinonimoa: Russula emetica var. betularum.

 Deskribapena 
Kapela: 2 eta 5,5 cm bitarteko diametrokoa, globo itxurakoa, laster laua eta deprimitua, oso hauskorra. Ertza zeharrargitsua, mintzezkoa, erregularra, ildaska nabarmenekin. Kapelaren azala guztiz bereizgarria, leuna eta distiratsua, arrosa-pastel kolorekoa, krema koloreko hondoarekin, eta oso tarteka zuri-krema kolorekoa.

Orriak: Itsatsiak  oso zabal, eta tartean zainekin, sabeldun samarrak, hauskorrak, zuriak.

Hanka: 3,5 eta 5,5 cm bitarteko garaierakoa eta cm 1 arteko diametrokoa, erdian, pixka bat klabiformea, nabarmen latza, zuria isla grisaxkekin hezetasunagatik.

Haragia: Urria eta hauskorra, zuria edo grisaxka hezetasunagatik, oinaren inguruan hori kolorekoa. Usain leunekoa  frutarena eta zapore min samarrarekin. Erreaktiboak: Guayaco-rekin ahula eta motela (G+); sulfato ferrosorekin arrosa zurbil tonuekin.

Etimologia: Latinetik dator Russula hitza, russus-etik, gorriaren txikigarritik: apur bat gorrixka, kolore gorria dutelako Russula generoko espezie askok.

 Jangarritasuna 
Ez da jangarria.

 Nahasketa arriskua 
Espezie konplexua, bere ingurunean hazten diren beste batzuengandik oso hurbilekoa, hala nola, Russula silvestris edo Russula emetica, eta zuzen bereizteko azterketa mikroskopikoa beharrezkoa da.

 Sasoia eta lekua 
Udan eta udazken hasieran. Urkien azpian zohikaztegietan, Sphagnum artean. 

 Banaketa eremua 
Kanada, Ameriketako Estatu Batuak, Alaska, Mexiko, Europa, Errusia.

 Erreferentziak 

 Kanpo estekak 

Kategoria:Russula
Kategoria:Kanadako onddoak
Kategoria:Ameriketako Estatu Batuetako onddoak
Kategoria:Alaskako onddoak
Kategoria:Mexikoko onddoak
Kategoria:Europako onddoak
Kategoria:Errusiako onddoak